**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 10.09.2019, ora 08.00 – 11.09.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 11.09.2019, ora 7.00**

**RÂURI**

**Debitele au fost în general staţionare**

Debitele se situează, în general, la valori cuprinse între 30-90% din mediile multianuale lunare, mai mici pe unele râuri din bazinele hidrografice: Tur, Lăpuș, Bistra, Bârzava, Bârlad, Tazlău, Jijia, pe cursurile superioare ale Crasnei și Cernei, pe cursurile inferioare ale Timișului și Carașului, pe unii afluenți ai Someșului (Ilișua, Lonea, Fizeș), Crișului Negru (Valea Roșie, Holod, Teuz), Mureșului (Iara, Vișa), Oltului superior și mijlociu (Râul Negru, Covasna, Ghimbăşel, Homorod, Breaza, Hârtibaciu) și Argeşului superior (Arefu, Vâlsan, R. Doamnei).

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi, în general, staționare.**

Sunt posibile creșteri izolate de niveluri și debite pe unele râuri mici din zonele de deal şi de munte datorită precipitațiilor slabe prognozate.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 10.09 – 11.09.2019 a fost în creştere, având valoarea de 2700 m3/s, sub media multianuală a lunii septembrie (3800 m3/s).

În aval de Porţile de Fier debitele au fost în creștere pe sectorul Gruia – Calafat, staționare pe sectorul Bechet – Corabia și la Tulcea și în scădere pe sectorul Tr. Măgurele – Isaccea.

**Debitul la intrarea în ţară** (secţiunea Baziaş) va fi relativ staţionar (2700 m3/s).

În aval de Porţile de Fier debitele vor fi în creștere pe sectorul Gruia – Zimnicea și în scădere pe sectorul Giurgiu – Tulcea.

**2.** **Situaţia meteorologică în intervalul 10.09.2019, ora 08.00 –11.09.2019, ora 06.00**

**În ţară,** vremea s-a menținut în general frumoasă. Cerul a fost variabil, cu înnorări temporare la începutul intervalului în regiunile vestice, iar după-amiaza și seara în zonele montane. Cu totul izolat în Banat s-au semnalat ploi slabe. Vântul a suflat slab și moderat, iar la începtul nopții a prezentat unele intensificări în zona înaltă de munte și pe litoral. Temperaturile maxime s-au încadrat între 21 de grade la Huedin și 30 de grade la Calafat, Bechet, Zimnicea și București-Filaret. La ora 06.00, temperatura aerului avea valori cuprinse între 2 grade la Miercurea Ciuc și 23 de grade la Mangalia. Dimineața și noaptea în vestul și centrul țării cu totul izolat s-a semnalat ceață.

***Observaţii:******-*** *de ieri dimineață, de la ora 06.00, a fost în vigoare un mesaj de atenționare meteorologică, cod galben, pentru fenomene meteorologice periculoase imediate, emis de SRPV Timișoara.*

**La Bucureşti,** vremea s-a menținut predominant frumoasă și caldă. Cerul a fost variabil, iar vântul a suflat slab și moderat. Temperatura maximă a fost de 28 de grade la Băneasa și Afumați și de 30 de grade la Filaret. La ora 06.00, temperatura aerului era de 14 grade la Băneasa și de 15 grade la Afumați și Filaret.

**3. Prognoza meteorologică în intervalul 11.09.2019, ora 08.00 –12.09.2019, ora 08.00**

**În ţară,** vremea va fi predominant frumoasă. Cerul va fi variabil și doar cu totul izolat, după-amiaza și seara, vor fi posibile ploi de scurtă durată în Carpații Occidentali. Vântul va sufla slab și moderat, cu unele intensificări ziua, în Dobrogea și pe arii restrânse în Oltenia, Muntenia, sudul Banatului și pe crestele montane. Temperaturile maxime se vor încadra între 23 și 30 de grade, iar cele minime vor fi cuprinse între 2 grade în estul Transilvaniei și 19 grade în nordul litoralului. Izolat, dimineața și noaptea, vor fi condiții de ceață.

**La Bucureşti,** vremea va fi frumoasă. Cerul va fi variabil, iar vântul va sufla moderat ziua (viteze la rafală de până la 35...40 km/h) și în general slab noaptea. Temperatura maximă va fi de 28...29 de grade, iar cea minimă va fi de 14...15 grade, mai coborâtă în zona preorășenească spre 12 grade.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la 09.09.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

**Garda Forestieră Suceava** informează telefonic despre un incendiu de litieră, stins, care **a afectat 0,2 ha dintr-un teren neproductiv, din zona OS Fântânele, DS Bacău, UP4 Racova, UA312, în zona loc. Iţeşti, jud. Bacău**. **Incendiul a izbucnit la 09.09.19, ora 22:30, şi a fost stins la ora 24:00,** de o echipă formată din 2 lucrători silvici şi 3 echipaje de Poliţie.

**Garda Forestieră Focşani, DS. Brăila, Ocolul Silvic Lacu Sărat informează că la data de 08.09.2019 a fost semnalat un incendiu de litieră care a afectat 4ha în zona com. Chişcani, jud Brăila. Incendiul a izbucnit la ora 13:00 şi a fost stins la ora 18:15,** de o echipă formată din 1 lucrător silvic, 20 pompieri militari, 2 Poliţişti şi 2 jandarmi, cu mijloace de intervenţie specifice, bătătoare, cazmale, topoare, ferăstraie mecanice, găleţi, 2 autospeciale ISU. Nu se cunosc cauzele incendiului.

**ARBDD** informează că la **09.09.2019, ora 17.00 a izbucnit un incendiu de stuf şi vegetaţie uscată, în zona Districtului ecologic Razim-Sinoe, Grindul Chituc, situat în extravilanul sat Corbu, com. Vadu, jud. Constanţa, care a afectat 15 ha. Incendiul a fost stins la ora 20.30**, ca urmare a intervenţiei a 5 pompieri militari, de la Capul Midia, a 4 pompieri militari şi cetăţeni, cu un mijloc de intervenţie plug şi 2 autospeciale ISU. Nu au fost semnalate mortalităţi la speciile protejate.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 09.09.2019 - 10.09.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**